
OBJAVA ZA MEDIJE


SVEČANO PREDSTAVLJEN PROGRAM RIJEKE - EUROPSKE PRIJESTOLNICE KULTURE ZA 2020. UZ DRUŽENJE SA SPONZORIMA I MEDIJIMA

	Svečano predstavljanje programa Rijeke - Europske prijestolnice kulture za 2020., uz druženje sa sponzorima i novinarima, održano je večeras u zgradi Exportdrva, prostoru koji bi u idućoj godini trebao biti jedno od važnih mjesta održavanja izložbi i drugih događanja iz bogate kulturno-umjetničke EPK ponude.

	Povod svečanosti i okupljanju bilo je prvo izdanje programske knjige, koja okuplja najveći dio programa koji će u Rijeci biti izvedeni tijekom 2020. godine, a u drugom izdanju koje izlazi u 2020., ova će knjiga biti nadopunjena. Program Europske prijestolnice kulture za 2020 predstavlja se javnosti još od rujna ove godine i to pred medijima te u brošurama koje su izrađene za građane Rijeke i okolice, Hrvatske, te inozemnu publiku. U bliskoj budućnosti, točnije u prosincu ove godine planirano je i predstavljanje cjelovitog programa za građane Rijeke i šire regije i to zabavno-glazbenim događanjem na otvorenom. 

	Večerašnje predstavljanje programa okupilo je niz uvaženih gostiju, pa su tako na predstavljanju govorili gradonačelnik Vojko Obersnel, pročelnik za kulturu Grada Rijeke Ivan Šarar, župan Primorsko-goranske županije Zlatko Komadina, rektorica riječkog Sveučilišta Snježana Prijić Samaržija te izaslanik ministrice kulture - državni tajnik Ivica Poljičak. Svima uključenima u projekt EPK, strateškim partnerima, ustanovama i organizacijama u kulturi, projektnim timovima, ali i svim građanima Rijeke zahvalile su se Emina Višnić i Irena Kregar Šegota u ime tvrtke RIJEKA 2020, osnovane za provedbu projekta prijestolnice kulture. Među uzvanicima svečanosti bili su veleposlanici stranih zemalja u RH,  predstavnici gradova i općina iz Hrvatske, predstavnici ministarstava, članovi uprava velikih tvrtki i članovi uprava medijskih kuća te brojni novinari.

	„Rijeka je grad otvoren svima, a takav je upravo zbog ljudi koji u njemu žive. Ovdje su hrabrost i solidarnost još uvijek na cijeni i drago mi je što smo dobili priliku biti ambasadori Hrvatske pred Europskom kulturnom publikom. Uvjeren sam da ćemo naš grad, našu regiju i našu zemlju u godini koja dolazi, predstaviti u najboljem svjetlu i da ćemo odaslati poruke koje u europsko bogatstvo različitosti upisuju otvorenost, prihvaćanje, slobodu i hrabrost i, svakako – upornost. Zadatak koji je pred nama nije nimalo lak, ali je svakako čast velika i time odgovornost još i veća, ali mi smo spremni“, rekao je riječki gradonačelnik Vojko Obersnel i poželio dobrodošlicu svima Rijeku - Luku različitosti.

	Glazbeno iznenađenje večeri, rasplesalo je i dirnulo mnoge. Riječki bend Ri-Val, sastavljen od protagonista riječke rock-scene premijerno je izveo svoju novu pjesmu naziva Moj grad, posvećenu Rijeci, a nastalu uoči godine koja je za Rijeku izuzetno važna. 
Ri-Val ponovno se okupio nakon 22 godine, čime je, između ostalog, potvrdio status superbenda koji više od 30 godina svjedoči o zajedništvu riječke rock-scene u trenucima koji su važni za grad i regiju, ovoga puta to je trenutak u kojem Rijeku nosi titulu Europske prijestolnice kulture .

	Nova pjesma Ri-Vala nosi tipičan riječki rock zvuk te pjeva o Rijeci, slobodnom i otvorenom gradu. Glazbu i stihove pjesme potpisuje 'dobri duh riječke rock-scene' Vlado Simcich Vava, a autor aranžmana je Darko Terlević.  Nakon večerašnje premijerne izvedbe, pjesma Moj grad zaživjet će u radijskom eteru, a za nju će biti snimljen i video-spot, pod redateljskom palicom snimatelja i redatelja Radislava Jovanova Gonza koji će se premijerno prikazati u prosincu ove godine.

	Osim bogatog programa kojim će Rijeka u 2020. godini biti jedno od najzanimljivijih kulturnih odredišta u Europi, na svečanosti su predstavljeni i ljudi koji okupljaju timove u pripremi i provedbi ovog velikog hrvatskog i europskog projekta. Tom su prilikom osim direktorice projekta Emine Višnić predstavljeni i umjetnički ravnatelj programa Slaven Tolj te voditelji programskih cjelina: voditeljica programskog pravca Kuhinja različitosti Lela Vujanić; voditeljica programa Dječja kuća Jelena Milić; voditeljica programa 27 susjedstava Branka Cvjetičanin: voditeljica programa Lungomare art Iva Kelentrić; voditelji programa Slatko i slano, Morana Matković i Renato Stanković, glavni voditelj programa Dopolavoro, Davor Mišković; direktorica partnerstva i komunikacija Irena Kregar Šegota; glavna voditeljica sudjelovanja i edukativnih programa Tanja Kalčić te voditeljica sudioničkih programa s građanima  Marija Katalinić. A kao vrijedni partneri ovog projekta istaknute su i predstavljene brojne riječke ustanove i institucije – Muzej grada Rijeke, Pomorski i povijesni muzej Hrvatskog primorja, Gradska knjižnica Rijeka, Gradsko kazalište lutaka, Hrvatski kulturni dom, Art kino, Hrvatsko narodno kazalište Ivana pl. Zajca i Sveučilište u Rijeci.

	Također, značajni doprinos cijelom projektu i njegovoj vidljivosti daju brojni sponzori projekta i medijski pokrovitelji, a ovo je bila idealna prilika za međusobno druženje svih aktera u projektu.

	Osim programskom knjigom, koja je bila središnji razlog okupljanja, program za 2020. je uzvanicima predstavljen i video animacijom u kojoj su naglašeni najvažniji i najznačajniji programski dijelovi: od svečanosti otvaranja koja se održava 1. veljače 2020. preko velikih izložbi Davida Maljkovića „S kolekcijom“, Klimta „Ljubav smrt ekstaza“, Nan Hoover „Pokretna slika je živa“, izložbe Usijano more, prve izložbe o Profesoru Baltazaru koja bi se trebala upriličiti upravo u zgradi Exportdrva te brojne druge izložbe povijesnog karaktera. Najavljene su i gala izvedbe opernih zvijezda koje u 2020. dolaze u Rijeku - Karite Mattile i Eline Garanče, te brojni programi opernog, baletnog i dramskog karaktera, između ostalog Needcompany festival koji uključuje tri različita djela ovog europskog dramskog udruženja, potom trilogija BadCo, i brojne druge izvedbe. Posebno su naglašene urbane intervencije u javnom prostoru u kojima Rijeka dobiva privremeni bazen na Delti, dječje igralište kod broda Uragan, i mnoga druga uređenja javnog prostora, a postavlja se i 11 trajnih skulptura diljem Kvarnera. Istaknuti su i festivali koji će se u Rijeci i okolici održati 2020 te dječji program bogat kazališnim predstavama.  

